kardosdrur/scandi-wiki huggingface dataset:
Arne Stæhr Johansen

Arne Peter Stæhr Johansen (3. april 1907 i København – 3. juni 1995) var en dansk borgmester i Frederiksberg Kommune 1950-1954 og 1958-1978 valgt for Det Konservative Folkeparti. Han blev kaldt ”Stæhren”.

Frederiksbergs mangeårige borgmester, der også sad i Folketinget, fik i 1955 ophævet sin parlamentariske immunitet. Han var mistænkt for bedrageri, forsøg på bedrageri og dokumentfalsk i en byggeskandale i forbindelse med byggeriet af højhuset Domus Vista.

Han embedsperiode var præget af et bybillede under forandring og mange nedrivninger. Mange steder blev der planlagt voldsomme gadegennembrud eller gadeudvidelser, og eksempelvis H.C. Ørsteds Vej bærer præg af de kuldsejlede visioner. Andre steder blev der planlagt boligbebyggelser i stor skala og som højhuse, eksempelvis langs Vodroffsvej ved Søerne, hvor bebyggelsen oprindelig skulle have været helt ryddet og erstattet af højhuse. Codanhus er et rudiment af denne vision. Roskildevej fik højhuse i form af Domus Vista og andre bebyggelser, og en villavej som Platanvej blev konverteret til højhusområde.

Arkitekten Ole Hagen, der selv var fast arkitekt for Det Konservative Folkeparti og partimedlem, var ofte manden bag de mere eksklusive boliger, mens Thorvald Dreyer stod for meget af det Lejerbo-byggeri, der også fik plads på Frederiksberg, f.eks. på Howitzvej.

I 1976 organiserede Akademisk Arkitektforening et fakkeltog som protest mod nedrivningen af Henning Wolffs hovedværk, Kongens Bryghus på Vodroffsvej, men protesterne gjorde ikke indtryk på Stæhr Johansen, og nedrivningen blev gennemført. I dag ligger der VIBOs lejeboliger på grunden.

Eksterne Henvisninger 
 
Video med Borgmester Stæhr Johansens tale ved indvielsen af det nye rådhus på Frederiksberg i 1953 

Folketingsmedlemmer i 1950'erne
Tidligere folketingsmedlemmer fra Det Konservative Folkeparti
Folketingsmedlemmer, der har fået ophævet deres parlamentariske immunitet
Borgmestre på Frederiksberg
Kommandører af Dannebrog
Borgmestre fra Det Konservative Folkeparti
Branddirektører fra Danmark
Personer i Kraks Blå Bog (afdøde)
Rådmænd på Frederiksberg
Thorsø (by)

Thorsø er en by i Østjylland med  beliggende 7 km nordvest for Hammel, 17 km sydøst for Bjerringbro, 25 km nordøst for Silkeborg og 34 km nordvest for Aarhus. Thorsø ligger i kuperet terræn i den vestligste del af Favrskov Kommune i Region Midtjylland.

Historie

Kirken 
Byen ligger i Thorsø Sogn. I byen ligger Thorsø Kirke, der er en romansk bygning fra 1200-tallet. En betydelig del af den gamle kirkes ydre blev ved en istandsættelse i 1867 erstattet af mursten.

Jernbanen 
Thorsø fik station på jernbanestrækningen Silkeborg-Laurbjerg (Gjernbanen) 12. november 1908, og byen blev jernbaneknudepunkt, da Hammelbanen blev forlænget fra Hammel til Thorsø 12. juli 1914.

Gjernbanen blev i årene 1916-20 forlænget med jernbanen
Bramming-Grindsted-Brande-Funder, så der opstod en diagonalbane, hvor der kørte tog skråt gennem Jylland mellem Randers og Esbjerg.

Hammelbanen blev nedlagt 31. marts 1956. Persontrafikken på Diagonalbanen blev nedlagt 23. maj 1971. Godstrafikken Thorsø-Laurbjerg fortsatte dog til 25. september 1971.

På Natursti "Gjernbanen" kan man nu vandre og cykle på Diagonalbanens tracé mellem Laurbjerg og Resenbro. Gennem Thorsø er der dog anlagt veje og torv på banetracéet, så stien følger vejnettet. Også mellem Resenbro og Silkeborg og andre steder er der anlagt sti på Diagonalbanens tracé.

Erhvervslivet 
I byen finder man møbelfabrikken Thorsø Møbler, der blev startet som snedkeri og tømrervirksomhed tilbage i 1950'erne. Virksomheden har i over 20 år produceret møbler og inventar til uddannelsessektoren. 
Siden 1986 har virksomheden SolarVenti produceret luftsolfangere.

Kilder 

Byer i Favrskov Kommune
Vilhelm Fischer (borgmester)

Vilhelm Thorvald Gudmund Fischer (født 15. august 1877 i Rørkær, Jerne Sogn, død 15. september 1969 på Frederiksberg) var en dansk farmaceut, direktør og borgmester på Frederiksberg 1936–1948. I hans embedsperiode blev det nuværende Frederiksberg Rådhus bygget.

Vilhelm Fischer var søn af overbanemester Laurits Joseph Fischer (død 1916) og hustru f. Lassen (død 1924), udgik fra Randers lærde Skole 1893 og var discipel på Kgl. Frederiks Hospitals Apotek 1893-97 og blev cand.pharm. 1898. Han blev ansat i firmaet Alfred Benzon A/S samme år og avancerede senere til direktør i Alfred Benzon 1937-50 og i Alfred Benzon Holding A/S 1943-51, hvor han også var medlem af bestyrelsen i begge selskaber til 1951, atter i bestyrelsen for A/S Alfred Benzon fra 1952.

Samtidig havde han en politisk karriere i Det Konservative Folkeparti. Han var næstformand i Frederiksberg Skatteråd 1932-35, medlem af Frederiksberg Kommunalbestyrelse 1933-50, blev rådmand 1933 og borgmester 1936-48. Han var Ridder af Dannebrog og Dannebrogsmand.

Fischer var medlem af bestyrelsen for A/S Arbo-Bähr & Co. til 1952, for A/S Nordiske Kabel- & Traadfabrikker til 1957 og for Interessentskabet Isef jordværket til 1950, formand i tilsynsrådet for lærlingehjemmet Allegaarden fra 1936, i bestyrelsen for Kronprins Frederik og Kronprinsesse Louises Stiftelse til 1953, i bestyrelsen for J.C. Teilmanns Stiftelse og i tilsynsrådet for Frederiksberg Sparekasse, næstformand i bestyrelsen for Grænseforeningen og medlem af repræsentantskabet for Kjøbenhavns Brandforsikring, formand for Sydslesvigsk Udvalg af 5. Maj 1945 til 1946, formand i bestyrelsen for Frederiksberg Begravelsesvæsen til 1952, for Bakkehusmuseet til 1950 og for Forsikringsselskabet Nordlyset.

Borgmester Fischers Vej er opkaldt efter ham (1952).

Kilder 
 Kraks Blå Bog 1957

Eksterne henvisninger 
 

Danskere i 1800-tallet
Danskere i 1900-tallet
Borgmestre på Frederiksberg
Riddere af Dannebrog
Farmaceuter fra Danmark
Personer i Kraks Blå Bog (afdøde)
Borgmestre fra Det Konservative Folkeparti
Fabrikanter fra Danmark
Rådmænd på Frederiksberg
Tidligere borgmestre fra Danmark
Filmmagasinet Mifune

Filmmagasinet Mifune () var et dansk tidsskrift om film, der blev udgivet i 25 numre mellem 2003 og 2007, hvorefter det fusionerede med tidsskriftet Ekko, der derved kom til at hedde Filmmagasinet Ekko.

Filmmagasinet Mifune blev redigeret af Thure Munkholm, Kristoffer Hegnsvad og Henrik Rytter.

Kilder 
 Kristian Villesen: Mifunes første og sidste sang (Information 16.1.2003)

Filmtidsskrifter fra Danmark
Ungdoms-VM i håndbold 2010 (kvinder)

Ungdomsverdensmesterskabet i håndbold 2010 for kvinder var det tredje ungdoms-VM i håndbold for kvinder, og slutrunden med deltagelse af 19 hold blev afviklet i perioden 2. – 12. august 2010 i Santo Domingo i den Dominikanske Republik. Mesterskabet blev arrangeret af International Handball Federation og var åbent for spillere født i 1992 eller senere.

Mesterskabet blev vundet af Sverige, som i finalen besejrede Norge med 34-29. Bronzemedaljerne gik til Holland, som vandt 27-26 over Frankrig i bronzekampen. Ingen af de tre medaljevindende nationer havde tidligere vundet medaljer ved mesterskabet.

Danmark endte på sjettepladsen, hvilket var den svageste danske placering ved et ungdoms-VM for piger indtil da. De forsvarende mestre fra Rusland endte på 7.-pladsen.

Slutrunde

Værtsbyer og arenaer 

Værtskabet for mesterskabets slutrunde blev placeret på IHF-kongressen i Kairo den 4. – 7. juni 2009, hvor den Dominikanske Rpublik blev tildelt værtskabet. Kampene blev afviklet i to arenaer i byen Santo Domingo.

Hold 

20 hold kvalificerede sig til mesterskabet, men Elfenbenskysten meldte afbud, så turneringen blev gennemført med kun 19 hold.

Indledende runde 

De 19 hold spillede den indledende runde i fire grupper med 4-5 hold. Hver gruppe spillede en enkelturnering alle-mod-alle, og de to bedst placerede hold i hver gruppe gik videre til kvartfinalerne og de efterfølgende kampe om placeringerne 1-8. De resterende tre hold i hver gruppe gik videre til placeringskampe, hvor treerne spillede om placeringerne 9-12, firerne spillede om placeringerne 13-16, og femmerne spillede om 17.- til 19.-pladsen.

Gruppe A

Gruppe B

Gruppe C

Gruppe D

Kvartfinaler, semifinaler og finaler 

I kvartfinalerne deltog de otte hold, som sluttede på første- eller andenpladserne i de indledende grupper. De fire vindere gik videre til semifinalerne, mens taberne fortsatte i placeringskampene om 5.- til 8.-pladsen.

Medaljevindere

Placeringskampe

Kampe om 5.- til 8.-pladsen

Kampe om 9.- til 12.-pladsen

Kampe om 13.- til 16.-pladsen

Kampe om 17.- til 19.-pladsen

Kvalifikation

Europa

Asien

Afrika

Panamerika

Oceanien

Kilder / eksterne henvisninger 
 IHF – III Women's Youth Handball World Championship 2010
 IHF News – Germany moves up to Women’s Youth WCH (11. marts 2010)

Noter 

VM i håndbold
Håndbold i 2010
Kvindehåndbold
Junior-VM i håndbold 2010 (kvinder)

Juniorverdensmesterskabet i håndbold 2010 for kvinder var det 17. junior-VM i håndbold for kvinder. Mesterskabet blev arrangeret af International Handball Federation og var åbent for spillere født i 1990 eller senere. Slutrunden med deltagelse af 24 hold blev afviklet i Sydkorea i perioden 17. – 31. juli 2010.

Mesterskabet blev for første gang vundet af Norge, som i finalen besejrede Rusland med 30-21. Bronzemedaljerne gik til Montenegro, som dermed vandt VM-medaljer for første gang nogensinde ved et verdensmesterskab i håndbold. I bronzekampen vandt montenegrinerne med 24-23 over værtslandet Sydkorea. De forsvarende mestre fra Tyskland endte på syvendepladsen.

Junior-VM-slutrunden var for første gang nogensinde uden dansk deltagelse, eftersom Danmark ikke havde deltaget i kvalifikationen til mesterskabet. Det skyldtes at Dansk Håndbold af økonomiske årsager midlertidigt nedlagde kvindernes U.20-landshold i perioden fra oktober 2009 til august 2010. Til gengæld havde Grønlands Håndbold Forbund råd til at sende et hold, og grønlænderne endte på 21.-pladsen i deres debut ved en junior-VM-slutrunde.

Slutrunde

Værtsbyer og arenaer 

Værtskabet for mesterskabets slutrunde blev placeret på IHF-kongressen i Kairo den 4. – 7. juni 2009, hvor Sydkorea blev tildelt værtskabet. Kampene blev afviklet i fire arenaer i tre byer: Seoul, Cheonan og Gwangju (to arenaer).

Hold 

Danmark deltog ikke i kvalifikationen til mesterskabet, eftersom Dansk Håndbold af økonomiske årsager midlertidigt nedlagde kvindernes U.20-landshold i perioden oktober 2009 til august 2010.

Indledende runde 

De 24 hold spillede den indledende runde i fire grupper med seks hold. Hver gruppe spillede en enkelturnering alle-mod-alle, og de tre bedst placerede hold i hver gruppe gik videre til hovedrunden om placeringerne 1-12. De resterende tre hold i hver gruppe gik videre til President's Cup, hvor firerne spillede om placeringerne 13-16, femmerne spillede om placeringerne 17-20, og sekserne spillede om 21.- til 24.-pladsen.

Gruppe A

Gruppe B

Gruppe C

Gruppe D

Hovedrunde 

I hovedrunden deltog de 12 hold, som sluttede på første-, anden- eller tredjepladserne i de indledende grupper. Holdene fra gruppe A og B samledes i gruppe I, mens holdene fra gruppe C og D blev samlet i gruppe II. I hver gruppe spillede de seks hold en enkeltturnering alle-mod-alle, bortset fra at hold fra samme indledende gruppe ikke mødtes igen – i stedet overførtes resultaterne af holdenes indbyrdes opgør i den indledende runde til hovedrunden.

De to gruppevindere og de to -toere gik videre til semifinalerne. De øvrige fire hold i hver gruppe gik videre til placeringskampene om 5.- til 12.-pladsen.

Gruppe I

Gruppe II

Placeringskampe om 5.- til 12.-pladsen

Semifinaler og finaler

Medaljevindere

President's Cup

Kampe om 13.- til 16.-pladsen

Kampe om 17.- til 20.-pladsen

Kampe om 21.- til 24.-pladsen

Kvalifikation

Kilder / eksterne henvisninger 
IHF – XVII Women's Junior Handball World Championship 2010 
The 17th Women's Junior Handball World Championship

Noter 

VM i håndbold
Håndbold i 2010
Kvindehåndbold
Havndal

Havndal er en by i Østjylland med , beliggende 9 km nord for Øster Tørslev, 10 km nordvest for Udbyhøj Vasehuse, 12 km sydøst for Hadsund og 26 km nordøst for Randers. Byen hører til Randers Kommune og ligger i Region Midtjylland.

Havndal Kirke 
Havndal hører til Udbyneder Sogn. Udbyneder Kirke ligger i Udbyneder 3 km øst for Havndal, men i 1925 fik Havndal tilskødet jord til en kirkegård. Gennem indsamling blev der rejst midler til at bygge et kapel, som i 1930 blev indviet til kirke. Pga. denne oprindelse har Havndal Kirke ikke et tårn.

Faciliteter 
Havndal Skole har 132 elever, fordelt på 0.-6. klassetrin i ét spor. Eleverne skal til Grønhøjskolen i Øster Tørslev for at tage 7.-9. klasse. SFO'en Solsikken er et fritidstilbud til børn i 0.-3. klasse. Havndal har også Havndal Børnehave og Ældrecenter Aldershvile.

Forsamlingshuset Estraden har en sal til 175 personer. Tanken om at opføre en sportshal opstod midt i 1970'erne. Havndal Borgerforening påtænkte en tilbygning til Estraden, som borgerforeningen ejede. Det blev dog ret hurtigt besluttet, at den bedste løsning måtte være en ny sportshal, og planerne blev overdraget til Havndal-Udbyneder Idrætsforening. Hallen blev indviet i september 1979 og overdraget til den selvejende institution Havndal Hallen.

Historie

Stationsbyen 
Havndal fik station på Randers-Hadsund Jernbane (1883-1969). Den blev anlagt på bar mark og opkaldt efter en lille klynge huse, bl.a. et jordemoderhus, som lå ½ km vest for stationen. Men der kom hurtigt bebyggelse omkring stationen. I 1901 beskrives byen således:

"Havndal, en i de sidste 20 Aar om Stationen opstaaet By, med offtl. Politiret for Onsild-Gjerlev Hrdr.’s Jurisdikt., Sparekasse for Udbyneder-Kastbjærg Komm. (opr. 1871; 31/3 1899 var...Antal af Konti 849), Haandværkere, Farveri, Uldspinderi, Maltgøreri, Teglv., Andelsmejeri, Købmandshdl., Gæstgiveri, Afholdshotel, Jærnbane-, Telegraf- og Telefonst. samt Postekspedition. Skole mellem Havndal og Udbyover."

Stationen fik stikspor til JAF (Jydsk Andels Foderstofforening) og det lokale korn- og foderstoffirma Mercur foruden at der var stikspor til varehuset og siderampe ved læssesporet.

Stationsbygningen er revet ned og har efterladt et åbent område langs Vesterbro. Banens tracé er inde i byen bevaret som sti mellem Vellinggårdsvej og Kronjydevej og tildels på Jydestien. Den nordlige del af Rolighedsvej er anlagt på tracéet. Fra Søndervej starter en 10 km lang banesti til Hadsund Syd. Ifølge kommuneplanen bør banetracéet fortsat kunne aflæses i byens struktur. Trods nedrivningen af stationen og udskiftning af flere karakteristiske huse på hovedgaden er Havndal udpeget som kulturmiljø på baggrund af dens udvik­ling som ren stationsby, hvor der ikke var en landsby i forvejen.

Kommunen 
Udbyneder Sogn kom ved kommunalreformen i 1970 med i Mariager Kommune. Den skulle ved kommunalreformen i 2007 indgå i Mariagerfjord Kommune, men Havndal-området besluttede ved afstemning at komme med i den ny Randers Kommune.

Noter

Eksterne kilder/henvisninger 

 Kommuneplan Randers 2013: Lokalbyer, Havndal 

Byer i Randers Kommune
Jens B. Frederiksen

Jens Blidorf Frederiksen (født 19. oktober 1967) er direktør i Arcticulture Aps og tidligere formand for det grønlandske politiske parti Demokraatit (Demokraterne).

Han er uddannet byggeteknisk assistent og siden 1990 indtil 2014 været ansat ved politiet i Grønland, senest som vicepolitikommissær som stationsleder i flere forskellige byer i Grønland.

Han har været medlem af Grønlands Landsting siden 2005 og har bl.a. været medlem af udvalgene for fiskeri, fangst og landbrug samt udvalget for kultur, uddannelse, forskning og kirke.

Han var medlem af Grønlands Landsstyre fra juni 2009 til marts 2013 som Minister for Bolig, Infrastruktur og Klima samt viceformand for Landsstyret. Blev ved genvalgt til Landstinget ved valget i 2013, men mistede pladsen i Landsstyret da hans parti Demokraatit kom i opposition.

Medlem af kommunalbestyrelsen i Kommuneqarfik Sermersooq fra 2008 indtil han kom i regering i 2009 og derfor søgte om orlov fra kommunalbestyrelsesposten.

Han blev ansat som Executive Vice President ved mineselskabet, True North Gems Greenland A/S, senere Greenland Ruby A/S i 2014. I samme anledning forlod han Grønlands Landsting.

Fra 2017 til 2022 var han administrerende direktør i byudviklingsselskabet, Nuuk City Development A/S.

Han har været direktør i det opstartende mineselskab, Arcticulture ApS siden 2021.

Sideløbende har han fra 2007 til 2021 været ejer af først Naraseq Boat Charter og senere Greenland Boat Charter samt været taxavognmand.

Privat 
Jens B. Frederiksen er søn af Tove Blidorf og Tage Frederiksen. Han er gift med Pia Frederiksen. Han har 5 børn, der alle er voksne.

Eksterne henvisninger 

  
 Jens B. Frederiksen  hos demokrat.gl

Politifolk
Politikere fra Demokraatit
Medlemmer af Landstinget
Medlemmer af Landsstyret
Inatsisartutmedlemmer
Personer i Kraks Blå Bog
Torkilstrup (Lejre Kommune)

Torkilstrup er en by på Midtsjælland med , beliggende 28 km syd for Frederikssund, 21 km vest for Roskilde, 15 km sydøst for Holbæk og 7 km nord for kommunesædet Kirke Hvalsø. Byen hører til Lejre Kommune og ligger i Region Sjælland.

Torkilstrup hører til Kirke Saaby Sogn. Kirke Saaby Kirke ligger i Kirke Saaby 2½ km syd for Torkilstrup. Torkilstrup ligger lige nord for Holbækmotorvejen, Kirke Saaby ligger syd for den.

Faciliteter 
Torkilstrup Guesthouse åbnede i 2011 i en købmandsgård fra 1920'erne. Der er fælles køkken, og værelserne har fælles toilet og bad.

Historie 
På det høje målebordsblad fra 1800-tallet er Torkilstrup en landsby med mølle, smedje, jordemoderhus og bryggeri.

Jernbanen 
Torkilstrup fik trinbræt på Sjællandske midtbane, som på strækningen Hvalsø-Frederikssund var i drift 1928-36. Det var den danske jernbanestrækning, der har haft kortest levetid, så den medførte ikke nævneværdig byudvikling.

Noter

Eksterne kilder/henvisninger 

 Geodatastyrelsen: Høje målebordsblade 1842-1899 og lave målebordsblade 1901-1971

Byer i Lejre Kommune
Esso

Esso er en verdensdækkende kæde af tankstationer. Esso kommer af den engelske udtale af forkortelsen for Standard Oil (S.O.). Standard Oil blev tvangsopløst i 1911, og en del blev til Esso (Exxon i USA). Kæden ejes af ExxonMobil.

Esso havde tankstationer i Danmark indtil 1986, da de blev opkøbt af Statoil ASA og omdøbt til Statoil.

Energivirksomheder fra USA
Olieselskaber fra USA
Etableret i 1911
Tankstationer
Phenoxymethylpenicillin

Phenoxymethylpenicillin, også kendt som penicillin V eller blot Pc-V, er et smalspektret antibiotikum der tilhører penicillingruppen. Det administreres peroralt i form af tabletter eller en oral opløsning.

Phenoxymethylpenicillin er i Danmark markedsført under navnene Pancillin®, Primcillin®, Rocilin® og Vepicombin® Novum.

Anvendelse 
Phenoxymethylpenicillin anvendes blandt andet til behandling af øvre og nedre luftvejsinfektioner som halsbetændelse, bihulebetændelse, mellemørebetændelse og lungebetændelse opstået uden for sygehus.

Derudover anvendes det til behandling af tandkødsbetændelse samt visse hudinfektioner.

Se også 
 Antibiotika
 β-lactamantibiotika
 Penicillin

Eksterne henvisninger 
 medicin.dk om Phenoxymethylpenicillin.

Β-lactamantibiotika
Master of Laws

Master of Laws er en akademisk forskningsgrad inden for jura. Graden forkortes ofte LL.M. pga. sin latinske betegnelse legum magister.
Graden kan som regel først opnås efter en person allerede har opnået en anden juridisk grad, i Danmark ba.jur. eller cand.jur.
Graden opnås efter 1-2 års forskningsstudier ved et universitet.

Akademiske grader
Kinski

Kinski er en dansk rap/spoken word-gruppe dannet i 2008 bestående af Per Vers (rap), Ole Omkvæd (rap og spoken word) og Turkman Souljah (scratch).

Gruppens debutalbum udkom i 2009 under navnet Vi Taler Dansk!, der blev gjort gratis tilgængelig via gruppens hjemmeside.

Diskografi 
Vi Taler Dansk! (2009)

Referencer

Eksterne henvisninger 
 Kinski på Discogs

Rapgrupper fra Danmark
Musikgrupper fra 2008
Ole Omkvæd

Oliver Ravn, også kendt som Ole Omkvæd eller bare Ole O, er en dansk lyriker og rapper.

Han er en del af gruppen Kinski sammen med Per Vers og Turkman Souljah, som i 2009 udgav deres debutplade Vi Taler Dansk. På albummet findes blandt andet nummeret "Badunk Gadunk", med gæsteoptræden af den afrikanske sanger Idi Sarki, som var Operation Dagsværks officielle slagsang for organisationens projekt i Niger.

Oliver Ravn startede som musiker i miljøet omkring ungdomshuset på Jagtvej, Nørrebro i København. Han har arbejdet professionelt med musik som performer, tekstforfatter og underviser siden 1999. I 2006 skrev og opførte han multimedie-eventen ”Gadens Historie” på Roskilde Festival, i 2005 var han manuskriptforfatter til Det Store Æg (en omskrivning af Den Grimme Ælling), i 2004 producerede han et repertoire til bigbandet The Orchestra featuring Anders Trentemøller, og fra 2002 til 2003 var han en fast kerne i husorkestret Freestyle Freekshow på spillestedet Rust i København. Han har tidligere spillet skolekoncerter med bandet Snakbar.

Diskografi 
 DEMOEN – kassettebånd, egen udgivelse 1996
 PROVO CD – EP, egen udgivelse 1998
 Holger & Konen Siger Nej til Diskriminationen – kompilation CD, Rød Ungdom 1999
 Super Formula – album af Sund Fornuft, medvirken på nummeret "X-fyr og flamme", Fab K 2001
 Fred nu! – kompilation CD, medvirker på nummeret "Ud af kroppen", Mennesker mod bomber 2003
 Sikker Jobstart – single CD, Fabel og Faktum 2006
 Protestsange.dk – kompilation CD, medvirker på nummeret "Verdensborger.dk", Playground music 2006
 Badunk Gadunk – CD-ROM, egen udgivelse 2008
 Vi taler dansk! – LP og MP3 album-download, Mixed Ape music 2009
 Klimaalarm – kompilation CD, medvirker på nummeret "Da vandstanden steg", A:larm 2009

Han arbejder nu i projektet "Statler & Waldorf", sammen med DJ Nage fra Hvid Sjokolade.

Eksterne henvisninger 
  Oliver Ravns youtube kanal
 Oliver Ravns blog på Modkraft

Tjek fødsels- og dødsår
Rappere fra Danmark